Afus icekkel, iẓri yedderɣel, iles yettel…. Maɛna wicqan, awi-d kan nesɛa win ara ɣ-iḥekmen, nufa-t d aqerru i tmurt. D amdan neɣ d azgen n wemdan ulac aɣilif, awi-d kan yelsa akustim. Yak tamurt mačči d aselway kan, tamurt d wid merra id-yezzin i uselway : Atmaten, leɛmum, xwal d iḍulan. Ad d-qaren kra belli Butefliqa yehlek ur yezmir ara ad yeḥkem, yaɛni amzun akken ḥala netta I d amuḍin di Lezzayer? Agdud merra yuḍen, tamurt merra yezzazef-itt waṭṭan. Wissen d acu ixuṣṣen tamurt : D aselway neɣ d agdud ? Agdud yeṭṭes ɣef ssin imeẓaɣ, fka-s kan ad yečč, imir eǧǧ-it di rrebg-is ad ikemmel iḍes. Di Lezzayer n wass-a kullec yebda maɛna werɛad yekfi, ula d allaɣen-nneɣ urɛad wwiḍen d allaɣen. Aqerru yeččuren d tassemt d acu tenwiḍ ad as-d-teg tmusni ? Tamurt yenɣa-tt Ddin. Tamurt nɣant-tt tejɛal. Tamurt tuḍen di lǧedra-s, deg uẓar-is. Tamurt tuɣ-itt di tarwa-s akwed lqella n tmusni-nsen. Leɛqel n uzzayri icekkel, tuɣ deg-s tallast (ṭlam), azzayri yugi ad iwali ɣer zdat, yugi ad yelli iẓer-is mliḥ. Win wumi tenniḍ amek telliḍ ad ak-d-yini : “ḥemddulah, ad yeṭṭef rebbi ayen yugaren aya, ad nečč talqimt deg wexxam imir ad nerr xemsa ɣef yimi.” Iih, akka i d agdud ifehmen, tlaq tsusmi m’ulac hatan iles ad d-yawi lada. Si 1999 ɣer 2013, acemma ur ibddel: Lqella n uxeddim, ugar n tejɛal, ammus yuɣ di yal tama, tadamsa (économie) tekref, agdud yebbuqel yeqqim, Lezzayer ulac-itt deg unnar ageraɣlan, lḥif, laẓ, yir tanezduɣt, yir lakkul, tkwarḍa, ṭrafik…rtg. Lḥasul mačči d yiwet.
D acu is-ilaqen I tmurt-nneɣ?
Tamurt ilaq-as ubeddel si lǧedra : Timannit i yal tama di tmurt (autonomie des régions). Ilaq wefraq n lezzayer ɣef 6 neɣ 7 tamiwin. Ur yezmir ara wezgen n wemdan am Butefliqa ad yeḥkem 2 381 741 km², wagi d lmuḥal. Yal tama ilaq-as “Ubarlaman n Temnaṭ” (Parlement regional). Ilaq yal tama n tmurt ad tesɛu tamendawt-is (constitution), ilaq yal tama ad d-tesbed iɣallen n laman-is, ilaq yal amezdaɣ n tama ad yekki di lebni n temnaṭ-is, ad yefk tabzart, ad yessefti tadrimt. Ilaq agdud azzayri ad yekkes tiyyarist ɣef wallaɣ-is. Timanit mačči d acerreg n tmurt, timanit n tamiwin d allal asertan (model politique des grands pays), wali-t Spanya, Lalman, Swis…. Ula d Fransa-nni iɣ-d-yeǧǧan iweṭṭen-is, hatan ass-agi tettbeddil tudsa i tmurt-is. Ilaq ad as-nekkes ckkel i wallaɣ, ilaq ad nbeddel tamuɣli, ilaq ad nemmuqel ɣer zdat. D Butefliqa neɣ d wayeḍ kifkif, ulac win izemren ad yeḥkem tamurt am Lezzayer weḥdes, tamurt wessiɛet, d awezɣi ad iẓer wemdan izedɣen di tmanaɣt ayen iḍeṛṛun di Tamenrast neɣ di Ḥasi Beḥbeḥ. Ihi, am akken id-yenna Mass Maɛtub Lwennas : “Terwi tebberwi yegguma ad d-yeḍher yixef-is, terwi tebberwi ur teɛqil Faḍma argaz-is,(…)Snefsi-t laɛqed, ekkes-t-as ckel tagmatt di ddiq tennekwbel, d asfel d lɛib ad tt-nenneḍ, muqel-t mebɛid ttxilwat(…).”
Comments
D awal igerzen a Marzuq.
D awal igerzen a Marzuq.
kab_Latn kab_Latn kab_Latn eng_Latn kab_Latn kab_Latn